Vrou ril ná verrassing onder motorhandvatsel(Foto: Christine Jones/Australian spider identification/Facebook) ŉ Australiese vrou se angsbevange ervaring met ŉ spinnekop het sosialemediagebruikers aan die ril nadat sy foto’s van die voorval op Facebook geplaas het. Christine Jones van Armidale in Nieu-Suid-Wallis het ŉ foto van ŉ misterieuse wese onder haar motorhandvatsel op ŉ Australiese spinnekop identifikasie-blad gepubliseer. Wanneer mens egter van nader na die foto kyk, sien mens die harige bene en lyf van ŉ groot spinnekop, wat sedertdien as ŉ jagspinnekop geïdentifiseer is. “Ek het eers gedink dit is harige ruspes. Ek gebruik al vir ŉ week lank nie my motor nie.” Jones het in die plasings se kommentaar onthul dat sy in die laaste oomblik die spinnekop raakgesien het net voordat sy aan die handvatsel wou vat. (Foto: Christine Jones/Australian spider identification/Facebook) Talle sosialemediagebruikers het ook hul ervarings gedeel. “Ek het een keer my brandstofklep oopgemaak sonder om te kyk. Ek het gevoel hoe iets teen my arm op hardloop, dit afgevee en toe gesien hoe ŉ jagspinnekop onder my motor in hardloop,” skryf een gebruiker. Ander gebruikers was egter so bang, hulle kon nie help om net te lag nie. “Ek hou van spinnekoppe, maar ek is seker ek sal nuwe onderklere nodig hê as ek onbewustelik my hand daar indruk,” lag een. ŉ Ander een het gegrap dat dit nie meer Jones se motor is nie en dat dit nou aan ŉ nuwe eienaar behoort. “Jy kan netsowel die sleutels oorhandig.” “Hierdie storie het my nou baie angstig gemaak,” het ŉ ander gebruiker laat hoor.